Artur Soomre

Artur Soomre (kuni 26. oktoobrini 1936 Sommer; 21. mai (vkj)/ 2. juuni 1890 Jõgeveste vald, Helme kihelkond, Viljandimaa – 22. september 1944 Läänemeri) oli eesti vaimulik. Ta õppis Helme vallakoolis ja aastatel 1901–1908 Tartu reaalkoolis. Pärast reaalkooli lõpetamist töötas ta Alūksnes koduõpetajana. Aastatel 1910–1912 õppis ta Tartu Ülikoolis füüsika-matemaatikateaduskonnas ja 1912–1916 usuteaduskonnas. Ta kuulus Eesti Üliõpilaste Seltsi. Prooviaastal oli ta Võru Katariina koguduses Jüri Martensoni juures. Ordineeriti 20. mail 1918 Kanepi kirikus praost Johannes Oskar von Falcki poolt õpetajaks. Pärast ordineerimist määrati ta teenima Pihkva Jakobi kogudust, kuid selleks ei andnud Saksa okupatsioonivõimud luba (kuna tudengipõlves olid tsaari sandarmid kimbutanud teda kahtlustatuna üliõpilasrahutustele kaasaaitamises). Seetõttu oli ta aastatel 1918–1919 Võru Katariina koguduse abiõpetaja. Aastatel 1919–1944 oli ta (õnnistati ametisse 31. augustil 1919 kindral-superintendent Wilhelm Kentmanni poolt) Tallinna Toompea Kaarli koguduse III pihtkonna õpetaja. Töötas mitmes koolis õpetajana: aastatel 1917–1918 oli ta Võru Tütarlaste Gümnaasiumi asutaja ja tunniandja, 1918–1919 Võru Poeglaste Gümnaasiumi usuõpetaja, 1918–1919 Võru Tütarlaste õigustega Gümnaasiumi direktor, 1919–1940 Jakob Westholmi Poeglaste Erareaalgümnaasiumi usuõpetaja, Tallinna Kolledži loogika ja psühholoogia õpetaja, 1919–1924 Kaarli Gümnaasiumi kuraator (kuratooriumi esimees), 1920–1925 Kaarli Gümnaasiumi usuõpetaja. Kirikuõpetaja töö kõrval oli palju ameteid: Kaarli kiriku uue oreli muretsemise komisjoni esimees, 1920–1924 Kaarli Lauluseltsi esimees, alates 1927 Kaarli Vaeste Hoolekandeseltsi esimees, Kaarli Noorte Koondise esimees, Kaarli koguduse maja muretsemise komisjoni liige, Kaarli kiriku kaunistamise ringi asutaja, 1919–1926 Tallinna Evangeelsete Noortemeeste Seltsi esimees, 1923–1931 ajakirja Eesti Kirik asutaja ja esimene vastutav toimetaja, 1931–1935 ajakirja Eesti Kirik toimetaja asetäitja, EELK sisemisjoni juhatuse liige, 1933–1944 Tallinna Linnamisjoni esimees, 1923–1944 EELK Konsistooriumi assessor, EELK Liturgilise komisjoni liige, alates 1928 EELK mälestuslehtede ja kaunistuste komisjoni esimees, alates 1929 kiriku kodukorra komisjoni liige, alates 1936 kiriku kodukorra komisjoni esimees, Tallinna praostkonna evangelisatsiooni toimkonna esimees, 1934 Kristlike Noorte Ühingu juhatuse liige, 1933–1935 Põhja vikaarkonna piiskoplik vikaar, alates 1936 EELK koguduste kodukorra komisjoni esimees, 1936–1940 usuõpetuse õpperaamatute ja õppekavade komisjoni liige ja esimees, kuni 1939 Jakob Gonsiori sihtasutuse juhatuse liige, 1936–1939 Konsistooriumi esindaja Eesti Punase Risti juures töötava sihtasutuse Ühisabi nõukogus, kuni 1939 EELK Sotsiaaltöö toimkonna liige, kuni 1940 Konsistooriumi vaimuliku kirjanduse kirjastamise ja levitamise komisjoni liige, EELK noorsootöö nõukogu liige, EELK kirikuõpetajate raamatukogu komisjoni liige, alates 1942 Diakoonilise komisjoni liige, Kristliku kultuuri ja maailmavaate edendamise seltsi juhatuse liige. Ta oli Kristliku Rahvaerakonna liige. On olnud Tallinna Linnavolikogu liige. 1927. aastal sai ta Tallinna Kaarli koguduse kuldristi ja 1939. aastal Eesti Punase Risti III klassi teenetemärgi. Oli Jaan Krossi romaani “Wikmani poisid” usuõpetaja Tooderi prototüüp. Aastatel 1994–1995 valminud ETV samanimelises seriaalis mängis teda Rudolf Allabert. Helme koguduse personaalraamat 1891-1940. Eesti Rahvusarhiiv, EAA.1296.1.425 Külli Saard. "Olen rõõmus, et ma jumalariigi teener olen". Sulane nr 3, juuni 2019 Jutlustekogu “Su palve viirok tõuseb taeva poole tänus” : Tallinna Toompea Kaarli koguduse vaimulikud ja nende jutlused 1863-2020 / [toimetaja: Kaisa Kirikal ; lühielulugude koostaja, kujundus: Külli Saard] ; Tallinn : EELK Tallinna Toompea Kaarli kogudus, 2020 “Põrmust tähtede poole”. Kaarli gümnaasium 1918–1936. Ühe ainulaadse kooli ajalugu. / Riho Saard. Tallinn: EELK Tallinna Toompea Kaarli kogudus.